Caster warm, spanmaats bra koud | Netwerk24
Deur Wim Pretorius 09 September 2018 19:15
Caster Semenya op pad na haar sege by die IAAF se Kontinentale-bekerbyeenkoms in Ostrava. Foto: Getty Images
Caster Semenya was een van min ligpunte in ’n teleurstellende vertoning deur die Afrika-span by die IAAF se Kontinentalebeker-byeenkoms.
Sy het Sondag haar tweede en derde medalje verower toe sy eers die 800 m gemaklik gewen het en toe ’n groot aandeel gelewer het in die 4x400 m se gemengde aflos.
Semenya het die wenstreep in 1:54.77 oorgesteek in haar voorkeuritem, die derde vinnigste tyd van die jaar, en die goue medalje by die silwermedalje gevoeg wat sy Saterdag in die 400 m verower het waar sy in 49.62 die vinnigste tyd nog deur ’n Suid-Afrikaner gehol het.
Sy en Botswana se Baboloki Thebe het boonop Saterdag al die inhaalwerk gedoen in die gemengde aflos met die Afrika-span wat eindelik silwer verower het ná hulle met sowat 40 m agter was. Hulle tyd was 3:16.19. Die Amerikas het gewen in 3:13.01.
Akani Simbine (in geel) op pad na sy bronsmedalje in die 100 m. Foto: AP Images
Die 100 m-blits Akani Simbine het die bronsmedalje in die 100 m agter sy naam gevoeg in 10.11 met Noah Lyles wat die vinnigste was in 10.01.
Antonio Alkana het met net 0.05 dit nie gehaal nie vir ’n plek op die podium in die 110 m-hekkies. Hy was vierde in 13.36, met die voorste atleet in die wêreld, Sergey Shubenkov van Rusland, wat inhaalwerk moes doen om te wen in 13.03.
Ischke Senekal se 17.10 m het die vierde plek aan haar besorg in die gewigstoot. Die gunsteling, Lijiao Gong van China, het gewen met 19.25 m in die eindronde.
Khotso Mokoena het nie veel indruk in die driesprong gemaak nie en was sewende met ’n beste sprong van 16.25 m. Die tweemalige Olimpiese kampioen van die VSA, Christian Taylor, het gewen met 17.59 m.
Tshepang Makhethe was uit sy diepte in die hamergooi waar hy net ’n beste van 66.29 m kon vermag vir die sewende plek. Dit was meer as vyf meter agter die Pool Wojciech Nowicki, wat ’n nagmerrie beleef het en net een wettige poging van 71.74 kon behaal vir die sesde plek. Dilshod Nazarov van Tadjikistan het goud gewen met 77.34 m.
Wenda Nel het sesde klaargemaak in die 400 m-hekkies in 56.54 sek., met die Statebondkampioen, Janieve Russell, wat gewen het in 53.62.
Die paalspringer Valco van Wyk het uitgeval op ’n hoogte van 5.30 m nadat hy op 5.10 oor die dwarslat geseil het. Die Amerikaner Sam Kendricks het gewen met ’n hoogte van 5.85 m.
Phil-Mar van Rensburg kon ook net die sewende plek in die spiesgooi vermag met ’n poging van 76.23 m. Die Olimpiese kampioen Thomas Röhler het gewen met 87.07 m.
Thapelo Phora is in die 400 m gediskwalifiseer. Abdalelah Haroun Hassan van Katar het met die louere weggestap in 44.72 sek.
* Saterdag het Ruswahl Samaai, die Afrika-kampioen, ook op die boonste trap van die podium verskyn. Hy het gewen met ’n afstand van 8.10 m.
Miltiádis Tentóglou van Griekeland was tweede met 8.00 m.
Verder was daar nie veel om oor huistoe te skryf vir die Suid-Afrikaners nie.
Ncincilili Titi (200) was sesde in 20.78, terwyl Cornel Fredericks (400 m-hekkies) sewende was in 50.54 sek.
Victor Hogan (diskusgooi) was vierde met ’n afstand van 63.49 m.
Zinzi Chabangu (driesprong) se 12.89 m was goed genoeg vir die vierde plek.
Chris Moleya (hoogspring) het die sewende plek behaal met die dwarslat op 2.15 m.
Senekal (diskusgooi) was agtste met 50.21 m.
* Afrika se span het sy swakste vertoning nog gegee op dié byeenkoms. Die Amerikas het Europa as die kampioen onttroon en hul eerste sege behaal met 262 punte, terwyl Afrika laaste was met 142 punte.
Meer oor: Akani Simbine | Caster Semeya | Iaaf | Afrika-Atletiekspan | Kontinentale Beker